REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/136-16

4. jul 2016. godine

B e o g r a d

Z A P I S N I K

DRUGE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 1. JULA 2016. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Veroljub Matić, Tijana Davidovac, Žarko Bogatinović, Milija Miletić, Marko Gavrilović, Radovan Jančić, Velimir Stanojević, Arpad Fremond, Danijela Stojadinović, Miroslav Aleksić, Goran Ješić, Olena Papuga, mr Marko Milenković, prof. dr Miladin Ševarlić kao i Sonja Pavlović (zamenik Nenada Božića), zamenik člana Odbora.

Sednici nije prisustvovao član Odbora Nenad Božić.

Sednici su prisustvovali i narodni poslanici Zvonimir Đokić i Ognjen Pantović.

Sednici su prisustvovali i predstavnici Ministarstva poljoprivrede i zaštite životne sredine Željko Radošević, državni sekretar; Nenad Petrović, v.d. direktora Uprave za veterinu; Budimir Plavšić, načelnik Odeljenja za zdravstvenu zaštitu i zaštitu dobrobiti životinja; prof. dr Jugoslav Nikolić, direktor RHMZ; Zoran Babić, načelnik Centra za odbranu od grada u RHMZ-u, Goran Mihajlović, načelnik Nacionalnog centra za hidrometeorološki sistem rane najave i upozorenja; Tomislav Topalović, samostalni savetnik u Grupi za stočarstvo i preradu stočarskih proizvoda; Mirko Novaković, samostalni savetnik u Grupi za stočarstvo i preradu stočarskih proizvoda, kao i Dragan Glamočić, savetnik Predsednika Vlade; Milan Đorđević, Veterinarska komora Srbije; Miodrag Milković, veterinarska stanica Bujanovac; Miloš Petrović, direktor veterinarskog specijalističkog instituta Niš, Vladan Milošević, predsednik Skupštine opštine Vladimirci, Dušan Janković, veterinar Irig i Goran Đorić, direktor veterinarske stanice Leskovac.

Pre utvrđivanja dnevnog reda, njegovu dopunu predložio je Milija Miletić sa tačkom Odluka o obrazovanju Pododbora za praćenje stanja u poljoprivredi u marginalnim - najnerazvijenijim područjima Republike Srbije.koja bi bila razmatrana kao četvrta tačka dnevnog reda. Predlog Milije Miletića usvojen je jednoglasno ( 16 za).

Goran Ješić predložio je dopunu da se donese zaključak povodom smrtnog slučaja u porodici Marinković, usled nasrtaja komunalne policije na poljoprivrednog proizvođača iz Šapca. On je takođe predložio da se članovi Odbora odreknu naknada za sednicu u korist porodice Marinković.

Marijan Rističević predložio je dopunu dnevnog reda sa predlogom zaključka o događajima na pijaci Vidikovac, vezano za komunalnu policiju. Predlog nije usvojen (5 za, 6 uzdržano).

Prof. dr Miladin Ševarlić predložio je da se dnevni red dopuni tačkom: Analiza stanja i mogućih rešenja za unapređenje zadrugarstva u Republici Srbiji. Marijan Rističević predložio je da se ova tema odloži za neku od narednih sednica, kako bi Miladin Ševarlić pripremio raspravu po ovoj tački, što je on i prihvatio.

Danijela Stojadinović je iznela predlog da Vlada prilikom izrade Zakona o ministarstvima u nazivu Ministarstva poljoprivrede i zaštite životne sredine budu sadržane i reči „šumarstvo“ i „vodoprivreda“. Marijan Rističević predložio je da to bude pod tačkom razno.

Miroslav Aleksić zatražio je da ubuduće članovi Odbora dobijaju materijal u elektronskoj formi sa predlozima za dopunu dnevnog reda, kako bi se blagovremeno upoznali sa istim.

Sonja Pavlović predložila je da se u skladu sa članom 42. stav 3. Poslovnika Narodne skupštine sednice Odbora održavaju ponedeljkom.

Marijan Rističević predložio je da se dnevni red dopuni tačkom Predlog Zaključka kojim se preporučuje nesmetan plasman i trgovina sezonskog voća i povrća domaćeg porekla na teritoriji Republike Srbije od strane republičkih, pokrajinskih i lokalnih organa u skladu sa propisima, koja bi bila razmatrana kao peta tačka dnevnog reda. Odbor je većinom glasova (15 za, 1 uzdržan) usvojio ovaj predlog.

Odbor je većinom glasova (13 za, 1 uzdržan) usvojio sledeći

**D n e v n i r e d**

1. Razmatranje mera oko noduralnog dermatitisa (bolest kvrgave kože);
2. Razmatranje mera u vezi zaštite od grada;
3. Razmatranje problema zaštite poljoprivredne proizvodnje od preteranog uvoza, posebno u proizvodnji mleka, mlečnih proizvoda, svinja i svinjskog mesa;
4. Odluka o obrazovanju Pododbora za praćenje stanja u poljoprivredi u marginalnim - najnerazvijenijim područjima Republike Srbije;
5. Predlog zaključka kojim se preporučuje nesmetan plasman i trgovina sezonskog voća i povrća domaćeg porekla na teritoriji Republike Srbije od strane republičkih, pokrajinskih i lokalnih organa, u skladu sa propisima;
6. Razno.

Prva tačka dnevnog reda - **Razmatranje mera oko noduralnog dermatitisa (bolest kvrgave kože);**

U uvodnim napomenama, Marijan Rističević istakao je da je na inicijativu članova Odbora iz prethodnog saziva NSRS, formiran Operativni štab za koordinaciju primene mera za sprečavanje, suzbijanje i iskorenjivanje noduralnog dermatitisa, bolesti kvrgave kože goveda, a koji je počeo sa radom 8. juna 2016 godine. Za predsednika je izabran savetnik predsednika Vlade, Dragan Glamočić.

Ispred Operativnog štaba Dragan Glamočić izneo je podatke o trenutnom stanju na terenu i aktivnostima štaba kada je u pitanju bolest kvrgave kože u Republici Srbiji. Po njegovim rečima do sada je izvršena eutanazija nad 466 grla, a još je sumnjivo 66 grla. Vlada je po hitnom postupku usvojila uredbu i izvršila nabavku 400.000 doza vakcina. Vakcinacija stoke je završena u zaraženom području i velikim delom u ugroženom području. Preporuka je da se od početka vakcinacije eutanazija vrši samo nad onim grlima kod kojih postoje klinički znaci bolesti. Pored vakcinacije, u zaraženim područjima izvršena je i dezinsekcija radi suzbijanja bolesti koja se prenosi i ujedom insekata, poput komaraca, muva i krpelja. Okolne zemlje nisu uvele mere zabrane uvoza mesa i mlečnih proizvoda iz Srbije, sem iz zaraženih područja, a bolest nije opasna po ljude. Uprava za veterinu i Ministarstvo unutrašnjih poslova na izlazima, odnosno kontrolnim punktovima u zaraženim područjima, vrše rigoroznu kontrolu vozila za prevoz životinja, kao i da zloupotreba jama na kojima se vrši uništavanje posmrtnih ostataka zaraženih životinja gotovo nije moguća.

Miodrag Milković istakao je blagovremenu reakciju veterinarske stanice Bujanovac kada je u pitanju otkrivanje bolesti.

U diskusiji su učestvovali narodni poslanici: Marijan Rističević, Milija Miletić, Žarko Bogatinović, Goran Ješić, prof. dr Miladin Ševarlić i Zvonimir Đokić.

Nakon rasprave o tački dnevnog reda, Odbor je većinom glasova (16 za), doneo sledeći

Z a k lj u č a k

Odbor zahvaljuje Vladi Republike Srbije, nadležnim ministarstvima, Operativnom štabu za koordinaciju primene mera za sprečavanje, suzbijanje i iskorenjivanje „nodularnog dermatitisa“ bolesti kvrgave kože goveda, Vojsci Republike Srbije, Ministarstvu unutrašnjih poslova, Veterinarskoj komori Srbije, veterinarskoj službi u celini i pojedincima na naporima za suzbijanje bolesti kvrgave kože, na efikasnim i sadržajnim aktivnostima sa preporukom da se pod nesmanjenom pažnjom aktivnosti nastave i uspostavljeni sistem bude pripravan za praćenje mogućih pojava drugih bolesti.

Odbor preporučuje da se shodno mogućoj pojavi raznih zaraznih bolesti ispita i mogućnost promene određenih zakona.

Druga tačka dnevnog reda - **Razmatranje mera u vezi zaštite od grada**

Prof. dr Jugoslav Nikolić (RHMZ) predstavio je način na koji funkcioniše sistem odbrane od grada. Po njegovim rečima, apsolutna zaštita od grada zasejavanjem oblaka nije moguća. Trenutno je raspoloživo 5025 raketa a protivgradna sezona traje od 15. aprila do 15. oktobra. Najveći problem predstavljaju finansijska sredstva za angažovanje strelaca i za protivgradne rakete.

Zoran Babić izneo je podatak da je od početka protivgradne sezone registrovano 24 dana sa pojavom štete od grada, pri čemu je zahvaćeno 5,5% poljoprivrednog zemljišta na teritoriji Srbije.

U diskusiji su učestvovali narodni poslanici: Marijan Rističević, Veroljub Matić, Marko Gavrilović, Miroslav Aleksić, Milija Miletić, prof. dr Miladin Ševarlić, Zvonimir Đokić, Sonja Pavlović, Goran Ješić i Arpad Fremond.

Nakon rasprave o tački dnevnog reda, Odbor je većinom glasova (14 za), doneo sledeći

Z a k lj u č a k

Odbor preporučuje nadležnom ministarstvu i Republičkom hidrometeorološkom zavodu punu i jedinstvenu primenu Zakona o odbrani od grada, obnovu opreme, isplatu sredstava strelcima na gornjem zakonom predviđenom nivou. Odbor preporučuje pre sezone odbrane od grada punu popunu raketama sa neophodnom rezervom u predviđenom broju, te godišnje zanavljanje ispaljenih i neispravnih raketa. Odbor preporučuje da se prilikom planiranja i predlaganja budžeta obezbedi budžetska stavka ili razdeo u svrhu finansiranja odbrane od grada. Odbor preporučuje nastavak subvencionisanja protivgradne odbrane i osiguravajućih kuća koje se bave osiguranjem useva.

Odbor predlaže predsedniku Republike Srbije da razmotri mogućnost da se odlikuju zaslužni strelci u zaštiti od grada, vodeći računa o godinama starosti i mestu prebivališta, a da predlog o tome formuliše RHMZ.

Treća tačka dnevnog reda - **Razmatranje problema zaštite poljoprivredne proizvodnje od preteranog uvoza, posebno u proizvodnji mleka, mlečnih proizvoda, svinja i svinjskog mesa**

Tomislav Topalović obavestio je prisutne o Odluci Vlade Republike Srbije da se produže prelevmani o zaštiti od preteranog uvoza mleka i mlečnih proizvoda, svinja i svinjskog mesa, do 31. decembra tekuće godine. Odluka je doneta uz konsultacije sa Privrednom komorom Srbije i predstavnicima Evropske komisije,

U diskusiji su učestvovali narodni poslanici: Marijan Rističević, Goran Ješić, Ognjen Pantović, prof. dr Miladin Ševarlić i Milija Miletić.

Nakon rasprave o tački dnevnog reda, Odbor je većinom glasova (9 za), doneo sledeći

Z a k lj u č a k

Odbor zahvaljuje Vladi Republike Srbije i nadležnim organima na zaštiti domaće poljoprivredne proizvodnje i prerade mleka, zaštiti u prozvodnji svinjskog mesa, i preporučuje da se i ubuduće posveti puna pažnja zaštiti poljoprivredne proizvodnje i u ostalim oblastima, pri tom nekršeći već potpisane sporazume i zakone.

Četvrta tačka dnevnog reda - **Odluka o obrazovanju Pododbora za praćenje stanja u poljoprivredi u marginalnim - najnerazvijenijim područjima Republike Srbije**

U uvodnim napomenama Milija Miletić je predložio da Odbor obrazuje Pododbor za praćenje stanja u poljoprivredi u marginalnim - najnerazvijenijim područjima Republike Srbije.

U diskusiji su učestvovali narodni poslanici: Marijan Rističević, Milija Miletić i prof. dr Miladin Ševarlić.

Odbor je većinom glasova (10 za, 1 protiv) doneo Odluku o obrazovanju Pododbora za praćenje stanja u poljoprivredi u marginalnim – najnerazvijenijim područjima Republike Srbije.

Peta tačka dnevnog reda - **Predlog zaključka kojim se preporučuje nesmetan plasman i trgovina sezonskog voća i povrća, domaćeg porekla, na teritoriji Republike Srbije od strane republičkih, pokrajinskih i lokalnih organa, u skladu sa propisima**

U diskusiji su učestvovali narodni poslanici: Marijan Rističević, prof. dr Miladin Ševarlić i Zvonimir Đokić.

Nakon rasprave o tački dnevnog reda, Odbor je većinom glasova (10 za, 1 uzdržan), doneo sledeći

Z a k lj u č a k

Odbor preporučuje da se poljoprivrednicima omogući nesmetana trgovina i plasman sezonskog voća i povrća i drugih poljoprivrednih proizvoda domaćeg porekla od strane nadležnih organa uz tolerantnost koja ne iziskuje povrede zakonskih propisa.

Šesta tačka dnevnog reda - **Razno**

Prof. dr Miladin Ševarlić je na molbu Pčelarske organizacije Srbije predložio da se na nekoj od narednih sednica raspravlja o pojavi velike količine lažnog meda na domaćem tržištu.

U diskusiji su učestvovali narodni poslanici: Marijan Rističević, prof. dr Miladin Ševarlić, Arpad Fremond i mr Marko Milenković.

Nakon rasprave o tački dnevnog reda, Odbor je većinom glasova (11 za), doneo sledeći

Z a k lj u č a k

* Odbor preporučuje Vladi Republike Srbije da prilikom predlaganja Zakona o ministarstvima, u nazivu Ministarstva poljoprivrede i zaštite životne sredine, budu sadržane i reči „šumarstva i vodoprivrede“.
* Odbor je zatražio od Ministarstva poljoprivrede i zaštite životne sredine da što hitnije dostavi informaciju šta će preduzeti da se poboljša zaštita od grada.

* Odbor je odlučio da na nekoj od narednih sednica jedna od tačaka dnevnog reda bude posvećena proizvodnji meda i problemima u pčelarstvu.

* Za pripremu posebne sednice Odbora o poljoprivrednom zadrugarstvu u Srbiji, u saradnji sa predstavnicima zadružnog pokreta, zadruga i zadružnih saveza zadužen je član Odbora narodni poslanik prof. dr Miladin Ševarlić.

Takođe,Odbor je na inicijativu prof. dr Miladina Ševarlića usvojio izjavu za javnost povodom 94. Međunarodnog dana zadrugarstva. (11 za), koja glasi:

„Odbor za poljoprivredu, šumarstvo i vodoprivredu Narodne skupštine Republike Srbije svim pripadnicima zadružnog pokreta – zadrugarima, zadrugama i zadružnim savezima u Srbiji čestita 94. Međunarodni dan zadruga, koji se od 1923. godine u svim zemljama sveta obeležava prve subote u mesecu julu!

Ceneći značaj zadrugarstva za poslovno povezivanje 628.000 porodičnih poljoprivrednih gazdinstava i razvoj 4.539 naselja u ruralnom području Srbije, Odbor za poljoprivredu, šumarstvo i vodoprivrede doneo je odluku da analizi stanja i mogućnostima razvoja poljoprivrednog zadrugarstva posveti posebnu sednicu.“

Pošto drugih pitanja i predloga nije bilo, sednica je zaključena u 16,40 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević